钦定古今图书集成/明伦汇编/氏族典/第144卷 > 元晖业
## 钦定古今图书集成/明伦汇编/氏族典/第144卷 > 元晖业

按《北齐书元晖业传》：“晖业字绍远，魏景穆皇帝之元
孙。少险薄，多与寇盗交通。长乃变节，涉子史，亦颇属
文，而慷慨有志节。历位司空、太尉，加特进，领中书监，
录尚书事。文襄尝问之曰：‘比何所披览’？对曰：‘数寻伊
霍之传，不读曹马之书’。晖业以时运渐谢，不复图全，
唯事饮啖，一日一羊，三日一犊。齐初，降封美阳县公”，
开府仪同三司、特进。晖业之在晋阳也，无所交通，居
常闲暇，乃撰魏藩王家世，号为《辩宗录》四十卷，行于
世。位望隆重，又以性气不伦，每被猜忌。天保二年，从
驾至晋阳，于宫门外骂元韶曰：“尔不及一老妪，背负
玺与人，何不打碎之？我出此言，即知死也。然尔亦讵
得几时！”文宣闻而杀之。